หุ้นยุโรปปิดลบ ตลาดกังวลราคาน้ำมันร่วงต่อเนื่อง
ตลาดหุ้นยุโรปปิดลบเมื่อคืนวันศุกร์ที่ผ่านมา (19 ก.พ.) เนื่องจากนักลงทุนวิตกกังวลว่าการร่วงลงอย่างต่อเนื่องของราคาน้ำมันอาจส่งผลกระทบต่อบริษัทพลังงานและภาวะเศรษฐกิจทั่วโลก หลังจากราคาน้ำมันดิบเบรนท์ร่วงลงกว่า 3% เมื่อคืนนี้
21 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.8% ปิด (19 ก.พ.) ที่ 326.37 จุด, ดัชนี CAC-40 ตลาดหุ้นฝรั่งเศสปิดที่ 4,223.04 จุด ลดลง 16.72 จุด หรือ -0.39%, ดัชนี DAX ตลาดหุ้นเยอรมันปิดที่ 9,388.05 จุด ลดลง 75.59 จุด หรือ -0.80% และดัชนี FTSE 100 ตลาดหุ้นลอนดอนปิดที่ 5,950.23 จุด ลดลง 21.72 จุด หรือ -0.36%
ตลาดหุ้นยุโรปร่วงลงเนื่องจากนักลงทุนยังคงวิตกกังวลเกี่ยวกับราคาน้ำมันดิบที่ปรับตัวลงอย่างต่อเนื่อง โดยเมื่อคืนนี้ ราคาน้ำมันดิบเบรนท์ร่วงลงไปกว่า 3% และราคาน้ำมัน WTI ดิ่งลงไปกว่า 3% สู่ระดับต่ำกว่า 30 ดอลลาร์/บาร์เรล อันเนื่องมาจากรายงานของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า สต็อกน้ำมันดิบของสหรัฐพุ่งแตะระดับสูงสุดเป็นประวัติการณ์ในสัปดาห์ที่แล้ว
หุ้นกลุ่มพลังงานร่วงลงตามราคาน้ำมัน โดยหุ้นทุลโลว์ ออยล์ ดิ่งลง 6.5% หุ้นเรพซอล ร่วงลง 2.4% และหุ้นซีดริลล์ ซึ่งเป็นบริษัทพลังงานของนอร์เวย์ ปรับลง 9.9%, หุ้นโฟล์คสวาเกน ดิ่งลง 3.2% หลังจากบริษัทโฟล์คสวาเกนเปิดเผยว่า ทางบริษัทจะเรียกคืนรถยนต์ 680,000 คันในสหรัฐ เนื่องจากถุงลมนิรภัยของบริษัททาคาตะมีความบกพร่อง โดยรถยนต์รุ่นที่มีการเรียกคืนเป็นรุ่นที่มีการสร้างขึ้นในระหว่างปี 2006-2014
นอกจากนี้ ตลาดหุ้นยุโรปยังได้รับแรงกดดันหลังจากคณะกรรมาธิการยุโรป (EC) เปิดเผยว่า ความเชื่อมั่นของผู้บริโภคในยูโรโซนร่วงลงต่ำกว่าที่คาดไว้ โดยปรับตัวลงสู่ระดับ -8.8 ในเดือนก.พ.จากระดับ -6.3 ในเดือนม.ค. เทียบกับตัวเลขคาดการณ์ที่ระดับ -6.6